### **ЕПИДЕМИОЛОШКИ ПОДАЦИ О ТУБЕРКУЛОЗИ У РЕПУБЛИЦИ СРБИЈУ**

### **ЗА 2019. ГОДИНУ**

### **1. УВОД**

Стопа пријављивања туберкулозе (нотификациона стопа) по дефиницији представља број случајева туберкулозе (новооболелих и поновно лечених) пријављених током одређеног временског периода на 100.000 становника.[[1]](#footnote-1)

**2. METOД**

Подаци о оболелима од туберкулозе у Републици Србији прикупљају се на два начина:

* путем обрасца број 1 (којим се прикупљају подаци о свим заразним болестима)
* путем допунског обрасца ДИ 07/9 (пријава–одјава туберкулозе и резистенције на

*M. tuberculosis*), у складу са смерницама СЗО.

**3. РЕЗУЛТАТИ И ДИСКУСИЈА**

Према пријавама достављеним на обрасцу број 1, у 2019. години у Републици Србији пријављена су 623 случаја оболевања од свих облика туберкулозе, који подлежу обавезном пријављивању, са нотификационом стопом од 9,02/100.000**.**

**Графикон 1.** Нотификациона стопа туберкулозе, Република Србија, 2010–2019.

На територији централне Србије пријављено је 479 случајева туберкулозе, што је троструко више него у Војводини, где су регистрована 144 случајa. Процентуални удео случајева из Војводине у укупном броју случајева туберкулозе је у 2019. години за 3% већи у односу на 2018. годину. Највећи број оболелих је регистрован у Београду (166) са стопом 9,79/100.000, што је ниже у односу на 2018. годину када је стопа износила 12,02/100.000. Највише нотификационе стопе су регистроване у Мачванском (19,81/100.000) и Рашком округу (17,40/100.000). Вредности стопа у овим окрузима су више у односу на 2018. годину када су износиле 18,37/100.000 и 14,70/100.000. Најнижа стопа је регистрована у Севернобанатском округу (4,42/100.000).

Пријављено је девет смртних исхода од туберкулозе, што је за 26% мање у односу на претходну годину, када је 14 особа умрло од ове болести (стопа морталитета од 0,13/100.000 према 0,20/100.000), док је пет пута мањи у односу на 2011. годину када је стопа морталитета износила 0,57/100.000 (графикон 2).

Највећи број смртних исхода регистрован је у Војводини (пет случајева, са специфичном стопом морталитета 0,27/100.000). Свих девет умрлих особа су биле мушког пола. Највећи број смртних исхода регистрован је у узрасној групи 60 и више година (четири случаја, са специфичном стопом морталитета 0,28/100.000). Запажена су и два смртна исхода у добној групи 30–39 година услед придружених болести.

**Графикон 2.** Стопа морталитета од туберкулозе, Република Србија, 2010–2019.

Највише узрасно-специфичне нотификационе стопе туберкулозе у 2019. години у Републици Србији регистроване су као и ранијих година у узрасним групама 60 и више година (14,90/100.000) и у групи 50–59 година (12,93/100.000) – табела 1.

**Табела 1.** Број оболелих и узрасно-специфичне нотификационе стопе туберкулозе, Република Србија, 2019. година

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Узрасне групе** | | **0–4** | **5–9** | **10–14** | **15–19** | **20–29** | **30–39** | **40–49** | **50–59** | **60 >** |
| *Tuberculosis* | Оболели | 0 | 5 | 3 | 13 | 60 | 41 | 90 | 123 | 288 |
| Нотиф. стопа /100.000 | 0,00 | 1,54 | 0,87 | 3,70 | 7,36 | 4,26 | 9,29 | 11,93 | 14,90 |

Дистрибуција оболелих од туберкулозе према полу показује да је број оболелих мушкараца за 50% виши у односу на број оболелих жена (380:243 = 1,5:1), као и претходних година.

Према подацима добијеним кроз допунски образац број 9, у току 2019. године су регистроване 534 оболеле особе, са стопом пријављивања (нотификациону стопу) туберкулозе од 7,83/100.000 становника.

Од укупног броја оболелих од туберкулозе у Србији, 490 (92%) су чинили новооболели, док је раније лечених случајева било 44 (8%) што је за 3% мање у односу на 2018. годину.

**Графикон 3.** Дистрибуција оболелих од туберкулозе према историји претходних лечења, Република Србија, 2010–2019.

Иако дистрибуције учесталости показују мање процентуалне варијације, не региструје се статистички значајан тренд.

Плућну локализацију болести (ПТБ) у 2019. години имало је 86% оболелих, за 3% мање у односу на 2018. годину. Међу оболелима од плућне туберкулозе 71% било културом потврђено, док су код 63% оболелих бацили туберкулозе нађени директном микроскопијом спутума.

**Графикон 4.** Кретање бактериолошке потврђености (микроскопијом и културом) плућних облика туберкулозе, Република Србија, 2010–2019. године

Висока позитивност микроскопског налаза спутума, која се одржава уназад 10 година међу оболелима од плућне туберкулозе, указује да се оболели откривају у каснијој фази када је клиничка слика израженија што може утицати на неповољнији исход лечења, као и да дуго бивају инфективни до тренутка дијагностике, изолације и лечења. Вредност овог показатеља не би требало да прелази 45%.[[2]](#footnote-2)

Поред тога што дистрибуције учесталости за обе карактеристике показују процентуалне варијације, њихови трендови не показују статистичку значајност.

Од ванплућних локализација, у 2019. години најчешће се региструју ТБ плеуре (32%) и екстраторакалних лимфних жлезда (21%) (графикон 5).

**Графикон 5.** Кретање учесталости туберкулозе плеуре и екстраторакалних лимфних жлезда у укупном броју ванплућних облика болести, Република Србија, 2010–2019. године

Обухват тестирањем резистенције узрочника на антитуберкулотске лекове прве линије је износио 72% у 2019. години, што је за 8% више у односу на прошлу годину и 3% ниже у односу на 2017. годину, при чему тренд смањења не показује статистичку значајност.

**Графикон 6.** Кретање обухвата тестирањем резистенције узрочника на антитуберкулотске лекове прве линије, Република Србија, 2010–2019. године

У 2019. години регистрованo je пет особа оболелих од туберкулозе међу тражиоцима азила, четири особе су биле из Авганистана а једна из Пакистана. Троје оболелих је било у добној групи 19–24, а двоје у узрасној групи 15–18 година. Сви су били новооболели, код четворо (80%) је дијагностикован плућни облик болести.

Две особе су оболеле од туберкулозе у заводима за извршење кривичних санкција у 2019. години, са стопом од 7/100.000 затвореника, са регистрованим статистички значајним трендом опадања у периоду од 2010. до 2019. године (табела 2).

**Табела 2.** Број оболелих и стопе туберкулозе у заводима за извршење кривичних санкција, Република Србија, 2010–2019. година

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Година** | **2010.** | **2011.** | **2012** | **2013.** | **2014.** | **2015.** | **2016** | **2017.** | **2018** | **2019** |
| **Број оболелих** | 13 | 17 | 28 | 20 | 14 | 15 | 11 | 8 | 4 | 2 |
| **Нотиф. стопа /100.000 затвореника** | 39 | 52 | 85 | 61 | 42 | 45 | 37 | 27 | 14 | 7 |

У току 2019. године, пријављене су четири оболелe особе од мултирезистентне туберкулозе, што је више у односу на прошлу годину али мање у односу на период од 2010. до 2018. године када било регистровано 5–13 случајева годишње. Разлика у броју регистрованих случајева и оних који су укључени у лечење односи се на један део оболелих који су регистровани ранијих година а касније укључени у лечење. У односу на период пре 2013. године, таквих случајева је све мање.

**Графикон 7.** Број пријављених оболелих од MDR TБ и број оболелих од МDR TБ укључених у лечење, Република Србија, 2010–2019. године

**Графикон 8.** Дистрибуција пријављених оболелих од MDR TB према историји претходних лечења, Република Србија, 2010–2019. године

У последње три године бележи се мањи број раније лечених међу оболелима од мултирезистентне туберкулозе у односу на период од 2010. и 2016. године, што указује на добар успех лечења овог облика болести у нашој земљи.

Када је у питању популација особа које живе са HIV-ом, у 2019. години су пријављене три особе оболеле од туберкулозе, што је за пет особа мање него 2018. године. Број оболелих од туберкулозе током 2019. тестираних на HIV је износио 7,3%, што је нижа вредност у односу на обухват тестирањем у претходних пет година.

**Табела 3.** Дистрибуција оболелих од ТБ према HIV статусу,\* Република Србија, 2010–2019. година

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Година | **2010.** | **2011.** | **2012** | **2013.** | **2014.** | **2015.** | **2016** | **2017.** | **2018** | **2019** |
| **HIV +** | 4 (0,3) | 6 (0,4) | 4 (0,4) | 17 (1,4) | 8 (0,8) | 4 (0,5) | 5 (0,7) | 8 (1,1) | 8  (1,2) | 3  (0,6) |
| **HIV -** | 4 (0,3) | 67 (4,9) | 95 (7,7) | 118 (9,7) | 124 (11,8) | 90 (10,1) | 79 (11) | 63 (8,6) | 48  (7,3) | 36  (6,7) |
| **Непознат** **HIV статус** | 1515 (99,4) | 1306 (94,7) | 1129 (91,9) | 1082 (88,9) | 919 (87,4) | 795 (89,4) | 671 (88,9) | 662 (90,2) | 600  (91,5) | 495  (92,7) |

\*Подаци о HIV статусу су расположиви од 2010. године.

**4. ЗАКЉУЧЦИ**

Нотификациона стопа туберкулозе и стопа морталитета од туберкулозе у Републици Србији током последњих десет година бележе континуиран пад захваљујући програмској здравственој заштити заснованој на стратегијама Светске здравствене организације (стратегија за заустављање туберкулозе *STOP TB* и стратегија елиминације туберкулозе као јавноздравственог проблема *END TB*).

**5. ПРЕДЛОГ МЕРА**

* Редовно, правовремено, тачно и комплетно пријављивање оболевања и умирања од туберкулозе на територији Републике Србије.
* У окрузима са највећим оптерећењем туберкулозом спроводити континуиран појачан епидемиолошки надзор над оболевањем и умирањем од ове болести.
* Спроводити континуиран појачан епидемиолошки надзор над оболевањем од туберкулозе у популацији избеглица, миграната, тражилаца азила и азиланата, уз спровођење едукације здравствених радника о симптомима туберкулозе и развој протокола за активно проналажење случајева, истраживање лица из контакта са оболелим, дијагностику, праћење лечења и спречавање ширења оболевања у центрима за азил и транзитно-прихватним центрима.
* У циљу спречавања појаве епидемија у колективима:
  + редовно пријављивање сваког случаја туберкулозе од стране лекара клиничара

на појединачој пријави (Образац бр.1) на основу клиничке слике (у року од 24 часа од постављања дијагнозе), односно лабораторијске дијагнозе (у року од 24 сата од добијања лабораторијских резултата), а према дефиницији случаја, у складу са Законом о заштити становништва од заразних болести („Сл. гласник РС”, бр.15/2016) и чл. 2, чл. 10 и Правилника о пријављивању заразних болести и посебних здравствених питања („Сл. гласник РС”, бр. 44/2017);

* + спровођење епидемиолошког испитивања, идентификација и класификација

особа из контаката са оболелим по приоритетним групама, на основу карактеристика оболелог/оболелих и степена изложености, од стране надлежних служби мреже института и завода за јавно здравље.

* Редовно извештавање по нивоима и сарадња са међународним организацијама.
* Континуирана едукација и супервизија у области надзора, превенције, дијагностике, лечења и праћења случајева туберкулозе.
* Правовремено откривање оболелих у циљу смањења периода инфективности пре започињања лечења.
* Повећање обухвата тестирања резистенције бацила туберкулозе на антитуберкулотике прве линије и тестирања на HIV оболелих од туберкулозе.
* Успостављање систематског евидентирања и надзора над учесталошћу латентне туберкулозне инфекције и спровођење хемиопрофилаксе у складу са светским стратешким правцима у контроли ТБ за земље са ниском инциденцијом којима Република Србија припада.

Извештај припремила:

**Др sc. med. Маја Стошић, специјалиста епидемиологије**

Координатор за програм туберкулозе

Одељење за HIV инфекцију, ППИ, вирусне хепатитисе и туберкулозу

Институт за јавно здравље Србије „Др Милан Јовановић Батут”

1. *Definitions and reporting framework for tuberculosis – 2013 revision, WHO. 2014.* [↑](#footnote-ref-1)
2. *World Health Organization (WHO). Standards and benchmarks for tuberculosis surveillance and vital registration systems: checklist and user guide. Geneva: WHO; 2014.* [↑](#footnote-ref-2)